|  |
| --- |
| ***Директни плащания*** |

**1. Съгласно европейското законодателство на 30 юни 2021 г. изтече срокът, в който следва да бъде изплатено подпомагането по схемите за директни плащания за кампания 2020.** Плащанията по схемите за подпомагане се осъществяват в периода от 1 декември до 30 юни на следващата календарна година, като се допускат и авансови плащания, но не по-рано от 16 октомври на съответната година. Плащания се извършват едва след като са приключили всички проверки по условията за допустимост по схемите. Държавен фонд „Земеделие“-РА извършва административни проверки на заявленията за подпомагане, за да провери дали отговарят на условията за предоставяне на помощта. Тези проверки се допълват от провежданите проверки на място на извадков принцип, както и от дистанционен контрол. Ако се установи, че даден бенефициент не изпълнява критериите за допустимост, ангажиментите или други задължения, свързани с условията за предоставяне на подкрепата, предвидена в секторното законодателство, помощта не се изплаща или се оттегля изцяло или частично и, когато е приложимо, се налагат съответните административни санкции.

|  |  |
| --- | --- |
| ***Пазарна подкрепа*** |  |

**2. Приеми за 2021 г. по мярка „Преструктуриране и конверсия на лозя“ от Националната програма за подпомагане на лозаро-винарския сектор 2019-2023 г.** На 28 юни 2021 г. на електронната страница на ДФ „Земеделие“ са публикувани 2 заповеди за определяне на периоди на 2 приема през 2021 г. по мярка „Преструктуриране и конверсия на лозя“. Съгласно Заповед № 03-РД/1916 и Заповед № 03-РД/1917 на заместник изпълнителния директор на ДФЗ, приемите ще се проведат в периода 29 юли - 4 август и 30 юли - 12 август 2021 г. По първия прием (29 юли - 4 август) ще се приемат заявления за предоставяне на финансово подпомагане по мярката, които предвиждат авансово изплащане на помощта през финансова 2021 г. и краен срок за изпълнение на дейностите през финансова 2022 г. Бюджетът за този прием е 5 163 740,60 лв. за 2021 г. и 1 549 122,18 лв. за 2022 г. По втория прием (30 юли - 12 август) ще се приемат заявления за предоставяне на финансово подпомагане по мярката, които предвиждат авансово изплащане на помощта през финансова 2022 г. и краен срок за изпълнение на дейностите през финансови 2022 г. и 2023 г. Бюджетът за втория прием е 20 487 596,99 лв. за 2022 г. и 28 688 323,80 лв. за 2023 г. За одобрените за финансиране проекти и по двата приема финансовата помощ ще бъде в размер на до 90% от допустимите разходи. Бенефициери по мярката могат да бъдат физически или юридически лица, регистрирани като гроздопроизводители в Лозарския регистър. Максималният размер на разходите по проект или проекти, подадени от един кандидат, е 1 500 000 лв. Дейностите, които са допустими за изпълнение по мярката са конверсия на сортовия състав на насажденията, промяна на местонахождението на лозята и подобряване на техниките за управление на лозята, чрез изграждане на подземни колектори за дренаж, шахти и канали за отводняване; изграждане и/или реконструкция на тераси; изграждане на автоматизирани системи за капково напояване; смяна/изграждане на подпорна конструкция и смяна на формировката. В тази връзка е стартирала процедура за изменение на Наредба № 6 от 2018 г. за условията и реда за предоставяне на финансова помощ по НППЛВС за периода 2019 – 2023 г. С изменението се определят два отделни срока за подаване на заявления за авансово плащане по двата приема. За първия прием от 29 юли до 4 август т.г. срокът за подаване на заявления за авансово плащане е 01.10.2021 г. За втория прием от 30 юли до 12 август т.г. срокът за подаване на заявления за авансово плащане е 15.12.2021 г. Проектът на Наредба за изменение на Наредба № 6/2018 е публикуван на портала за обществена консултация и на електронната страница на МЗХГ със срок за подаване на становища до 02.08.2021 г.

|  |  |
| --- | --- |
| ***Визия за ОСП след 2020 г.*** |  |

**3. Министрите по селско стопанство от ЕС потърдиха предварителното споразумението за ОСП след 2023 г.** По време на Съвета по селско стопанство и рибарство, проведен на 28-29 юни, министрите по селско стопанство от ЕС потвърдиха предварителното политическо споразумение за прилагане на ОСП след 2023 г., постигнато между Съвета и ЕП по време на последния „супер триалог“ организиран от португалското председателство на 25-26 юни. Министрите заявиха също, че очакват да получат възможно най-скоро окончателните законодателни текстове на регламентите от пакета за реформа на ОСП след 2023 г. (Регламент за стратегическите планове по ОСП, Хоризонтален регламент и Регламента за изменение на Регламента за ООП). Председателят на Съвета по земеделие и рибарство Мария до Сеу Антунеш (министър по селско стопанство на Португалия) заяви, че това споразумение поставя заключение на „тригодишен процес на интензивни преговори и работа между ЕП и Съвета“. Според нея, постигнатото споразумение е изключително близо до първоначалния мандат за преговори, предоставен от държавите членки. Според европейския комисар по селско стопанство Януш Войчеховски, съ-законодателите са постигнали „балансирано споразумение, което ще отговори на очакванията на обществото“. Той определи реформата за ОСП след 2023 г. като „най-голямата реформа след 90-те“ и допълни, че подкрепата на министрите в момента „е от ключово значение за успешния преход към по-устойчиво селско стопанство в ЕС“. По време на заседанието редица министри направиха изявления във връзка с постигнатото споразумение. Освен, че заявиха подкрепа за постигане на споразумение, за да „започне работата по същество“, те изразиха също така и резерви по различните елементи на предложения законодателен пакет. За България ключов приоритет в новата ОСП остава обвързаната подкрепа. Страната ни е удовлетворена от постигнатия компромис за нивото на подкрепа от 13+2%, но изрази сериозно безпокойство за изключването на трапезните картофи от списъка с допустими за подпомагане продукти. България изготви Декларация, подкрепена от Румъния, Словакия и Чехия, в която се посочва, че запазването на всички инструменти за подпомагане на картофопроизводителите, които са налични в момента, е от огромно значение за нас и е в унисон с целите на реформата. Друг много важен приоритет за страната ни беше запазване на преходната национална помощ. България постигна продължаване на прилагането на този тип подкрепа, с възможност за актуализиране на референтните периоди за необвързаните схеми и с намаляващ бюджет с по 5% годишно от 2024 г. След одобрението на Съвета, предстои заключителна работа на междуинституционално равнище по оставащите технически подробности на предложената реформа, след което тя ще бъде официално одобрена както от Европейския парламент, така и от Съвета.

|  |  |
| --- | --- |
| ***Още от ЕС и света*** |  |

**4. На проведения Съвет по земеделие и рибарство на 28 юни Комисията срещна широка подкрепа за амбицията си да определи максимално разрешеното ниво от 10% на намаляване на размера на колониите на медоносните пчели, така наречената специфична цел за защита на медоносните пчели от пестициди в ЕС.** По време на обръщението си еврокомисарят по здравеопазване Стела Кириакидис прикани делегациите да подкрепят тази амбициозна, но осъществима цел, заявявайки, че е отворена и за по-ниска стойност от 10%, ако има явно мнозинство, но счита по-високия процент за желателен и осъществим. По време на обмена на мнения министрите подкрепиха въвеждането на единна и обща цел, за да имат еднакво ниво на защита на пчелите в целия ЕС. Делегациите само на няколко от държавите членки заявиха, че трябва да има диференциран подход, който да отразява разликите в пчеларските практики, различните климатични условия и изобилието от опрашители. Председателят на Съвета изрази увереността си, че обменът на мнения ще доведе до въвеждането на общоевропейски мерки за защита на популациите на медоносните пчели от въздействието на пестицидите. Според Организацията по прехрана и земеделие към ООН (FAO) пчелите опрашват 71 от 100-те вида култури, които осигуряват 90% от храната в света, което осезаемо се променя през последните две десетилетия.